Beurtkrag duur Vrydag voort(Argieffoto: Johannes Plenio/pixabay) Eskom het Donderdagaand aangekondig dat fase 2-beurtkrag Vrydag sal voortduur. Donderdag was daar sprake dat beurtkrag na fase 3 opgestoot sou word, maar Eskom sê fase 2 sal tot Donderdag 22:00 voortduur en dan weer Vrydag 08:00 inskop. “Eskom kon daarin slaag om vier kragopwekkingseenhede te herstel en by die stelsel te voeg, maar dit is steeds nie genoeg om beurtkrag heeltemal op te hef nie,” sê die kragopwekker in ŉ verklaring. Die eenhede wat herstel is, is by die Kriel-, Tutuka-, Matimba- en Kusile-kragsentrale. Daar is egter steeds eenhede by die Kriel-, Tutuka-, Duvha- en Kendal-kragsentrale wat nog nie herstel is nie. “Onderbrekings by dié kragstasies het die afgelope week tot ŉ tekort van meer as 13 000 MW se krag in die stelsel gelei,” sê Eskom. “Die kragvoorsiener werk hard om soveel moontlik eenhede so gou as moontlik te herstel.” Eskom waarsku dat die druk op die kragnetwerk gedurende die naweek kan voortduur en het verbruikers weer eens gemaan om krag spaarsamig te gebruik.